Хафез
Вест щастлива от нея, ветре скъп…

Превод от персийски (фарси): Йордан Милев, 1969

chitanka.info

Вест щастлива от нея, ветре скъп, донеси ми!

И покой — аз съм болен — като лек донеси ми!

За сърцето безплодно имай милост накрая,

прах от нейните стъпки в някой ден донеси ми!

Сам на себе си шепна: лък от нейните вежди

и стрелите-ресници пак на мен донеси ми!

По чужбина, в разлъка остарях аз от мъка:

мойта младост, скъп ветре, с виното донеси ми!

Почерпи покрай тебе всички с вино червено,

ако те се откажат, ти на мен донеси ми!

Виночерпецо, стига с тази мисъл за утре —

за съдбата, за края — поне ред донеси ми!

Тъжно снощи ми стана, чул Хафез да се моли:

„Вест щастлива от нея, ветре скъп, донеси ми!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.